רפלקציה קבוצתית

העבודה על הפרויקט הייתה מעניינת ומלמדת.

בהתחלה, כשצפינו בעדות של אריה פינסקר לחלקנו מיד צצו רעיונות לסרט וחלקנו קצת התקשו להתחבר אליה. בסוף, מצאנו רעיון שכולנו אהבנו והתחברנו אליו, בהשראת סצנת ליל הסדר עליה מדבר פינסקר בעדותו, ויצאנו לדרך.

הקבוצה בה עבדנו הורכבה מארבע בנות: נועה אדלר (במאית), קרן אור גנון (עורכת), דנה פורמנוב (מפיקה) ושי לוטן (תסריטאית).

לאחר חלוקת התפקידים ומציאת קונספט לסרט, נכתבה טבלת שוטינג שתוקנה לאחר הערות במספר פגישות במאי-מפיקה, ושונתה מעט עקב אילוצי מיקום, סאונד ותאורה.

שלב ההפקה היה לא קל - הסרטון כלל 5 סצנות. היה צורך בהרבה שחקנים, מה שהיווה את עיקר הקושי. דיברנו עם אנשים רבים, בני נוער ושחקנים מבוגרים, בשביל לגייס אותם להשתתף בסרט.

במהלך ההפקה עמדנו בפני מספר חילוקי דעות שנבעו מאי הסכמה, דעות שונות ואי הבנות בקבוצה, אך פתרנו אותם והמשכנו הלאה.

בסופו של דבר, נהנינו לצלם את הסצנות; לראות את השחקנים מצטלמים ואת החזון שלנו מתממש, וגם את הצחוקים מאחורי הקלעים.

ארבעתנו מסכימות על התוצר שלנו ושמחות וגאות בסרט שיצא לנו. בזכות התהליך שעברנו למדנו הרבה על עצמנו, על חברותנו וכמובן על דרך ההוצאה לפועל של סרט.

העדות

אריה פינסקר נולד בשנת 1930 בצפון טרנסילבניה (כיום רומניה, הייתה שייכת להונגריה בזמן המלחמה). משפחתו מנתה 11 נפשות (9 ילדים). כילד, היה לומד בחיידר, כנהוג אצל היהודים באותה התקופה.

כשהגיע לגיל בית ספר, כבר החלו הגבלות הנאצים באזורו, והוא נאלץ ללמוד בבית ספר של נוצרים. האנטישמיות הייתה עזה, והוא מספר כי בכל בוקר היה צריך להתפלל לרגלי פסל של ישו, וכי היה מתפלל תפילה יהודית בליבו יחד עם עוד כמה ילדים יהודים שהיו בכיתתו.

בשנת 1940 החלו השלטונות ההונגריים להתעמר ביהודים שחיו בה, ובהמשך נלקחו שניים מאחיו של פינסקר לעבודות כפייה. או אז הבינה משפחתו של פינסקר את המצב החמור - לפני כן הם לא הכניסו עיתון או רדיו הביתה והתעדכנו רק מחבריהם, כך שלא היו לגמרי מודעים - ואביו של אריה מכר את חנותו שהייתה מקור פרנסתו, והחל להסתגר בביתו.

בשנת 1944 החלו לשלוח יהודים לגטאות. פינסקר מתאר את ליל הסדר האחרון שחגגו בבית, כמה ימים לפני כניסתם לגטו. צלחת הפסח הייתה דלה והמורל ירוד, ובשלב מסוים בסדר ראשו של אביו נפל אל השולחן והוא החל לבכות. הם מגיעים לקטע בהגדה "עבדים היינו לפרעה במצרים", שמסתיים במילים "שבכל דור ודור, עומדים עלינו לכלותינו והקדוש ברוך הוא מצילנו מידם". הוא מספר שקטע זה הפיח במשפחתו ובאביו בפרט תקווה, וגרם להם להאמין שאלוהים יציל אותם.

בגטו כל משפחתו קיבלה חדר אחד בודד. הם היו בגטו כחודש, ואז הועלו על הרכבות למחנות ההשמדה. פינסקר עמד ליד פתח קטן בחלון שנתן לו אוויר ואור, והוא מספר שזה מה שהציל אותו בנסיעת הרכבת הזוועתית.

הם הגיעו למחנה העבודה אושוויץ-בירקנאו. החיילים הנאצים העמידו אותם בסלקציה, ופינסקר נצמד לאביו, והם התחילו ללכת. אחד האסירים במחנה רץ לעברם, ונתן לו מכה על היד כך שניתק מאביו. פינסקר מספר כי כעס מאוד משום שאיבד את אבא שלו בזרם האנשים ההולכים. אחר כך, הוא מצא את אח שלו, וממנו הבין כי אביו הלך לעבר תאי הגזים.

פינסקר הפך לאסיר במחנה ההשמדה, וגר באחד הצריפים שאיכלסו כאלף אסירים, יחד עם אחיו. לאחר שלוש שבועות הם הופרדו ופינסקר הועבר ל"בלוק ילדים". תוך זמן קצר, רוב הילדים מתו ממכות וממחלות. הוא הכיר 9 ילדים נוספים שבאו מאותה עיר כמוהו, והתחבר איתם. הוא מספר כי הפכו למשפחה ועזרו אחד לשני להתגבר על הזוועות שעברו. משם הועבר למחנה הריכוז דכאו ומשם למחנות משנה נוספים, עד שהגיע ל"קרמטוריום קרים", קרמטוריום של אנשים שלא מתו בתאי הגזים אלא מסיבות אחרות כמו מחלות, מכות, ייאוש…

באפריל 1945 הוצאו אסירי המחנה דכאו לכיוון אוסטריה בצעדת המוות. הם צעדו במשך חמישה ימים. הוא מספר כי בבוקר היום השישי, לא העירו אותם. הוא התעורר וראה סביבו אנשים רבים, ישנים. הוא חזר לישון, ובפעם הבאה שהתעורר הוא כבר היה במרפאה. הוא מספר כי היה בטוח שהוא נמצא בגן עדן, שהוא כבר מת. רופא רכן מעליו, ופינסקר היה בטוח שהוא מלאך. לאחר שיח עם הרופא, הוא התבלבל והיה בטוח שהכל היה חלום, שהוא יכול לחזור הביתה ושמשפחתו בחיים.

פינסקר עבר למחנה עקורים בגרמניה, עד שפגש איש בריגדה שהביא אותו ארצה. אריה נישא לזהבה, ולהם שלושה ילדים, נכדים ונינים.